પછી તો તેમણે વિચાર્યું કે કયા રસ્તે સૌથી વધારે વટેમાર્ગુઓ ચાલતા જાય છે ને ઘણીબધી વિચારણાના અંતે તેમણે નક્કી કર્યું કે દિઓદર-સણાદર વચ્ચે હાઈવે પર જ પરબ શરૂ કરવી. મક્કમ નિર્ધાર સાથે પરબ શરૂ થઈ. શરૂઆતમાં થોડીઘણી મુશ્કેલી પડેલ. પણ આ સદ્‍ગૃહસ્થે જરા પણ ડગ્યા વિના પરબ ચાલુ રાખી, ઉનાળાની કાળઝાળ ગરમીમાં પણ ઠંડા પાણીનો પ્રવાહ અવિરત વહેતો રાખ્યો. ઘણા સહકર્મચારી મિત્રો ઠપકો પણ આપતા, ‘આવી ગરમીમાં શેકાયા વગર ને લોકોને પાણી પિવડાવ્યા વગર ઘરે સરસ મજાની એસીની ઠંડી હવા ખાઓ. લૂ લાગશે તો આમાંનો કોઈ સગો નહીં થાય.’